Nóg ŉ bom in Pretoria gevindHoek van Moot- en Charl Cilliersstraat in Daspoort, Pretoria-Wes Foto: Google Earth ŉ Springstoftoestel is Vrydag omstreeks 11:00 in Daspoort in Pretoria-Wes opgespoor. “ŉ Verbyganger het die bom langs ŉ vullisdrom op die hoek van Moot- en Charl Cilliersstraat opgemerk,” het kapt. Thomas Mufumadi, woordvoerder van die polisie, Saterdag aan Maroela Media bevestig. “Die bomeenheid is ontbied.” Volgens Mufumadi was die bom nie meer in werking nie. Die bomeenheid het verseker die toestel is onskadelik gestel en sal daarvan ontslae raak. “Niemand is nog in verband met die voorval in hegtenis geneem nie. Die ondersoek duur voort,” het hy bygevoeg. Vyftien Tweede Wêreldoorlog-springstoftoestelle is op 20 Oktober in ŉ skrootwerf in Pretoria-Wes opgespoor nadat een ontplof en ŉ werknemer gesterf het. Klik hier om meer te lees. Altesaam 39 springstoftoestelle is die volgende dag in Hammanskraal in Pretoria opgespoor. Klik hier om meer te lees. Mufumadi kon nie bevestig of die toestel in Daspoort verbind kan word aan enige van die vorige voorvalle nie.